Document ID: 32006R2037

32006R2037
L 414/75
JURNALUL OFÍCIAL AL UNIUNII EUROPENE
REGULAMENTUL (CE) NR. 2037/2006 AL COMISIEI
din 21 decembrie 2006
de stabilire a valorilor forfetare de utilizat la calcularea compensației financiare și a avansului aferent acesteia cu privire la produsele pescărești retrase de pe piață pe parcursul anului de pescuit 2007
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (1), în special articolul 21 alineatele (5) și (8),
întrucât:
(1)
Regulamentul (CE) nr. 104/2000 prevede plata unei compensații financiare către organizațiile de producători care retrag în anumite condiții produsele enumerate la punctele A și B din anexa I la regulamentul menționat. Valoarea acestei compensații financiare ar trebui redusă cu valorile forfetare în cazul produselor destinate altor scopuri decât consumului uman.
(2)
Regulamentul (CE) nr. 2493/2001 al Comisiei din 19 decembrie 2001 privind comercializarea anumitor produse pescărești care au fost retrase de pe piață (2) stabilește modalitățile de comercializare a produselor retrase de pe piață. Valoarea acestor produse ar trebui să se stabilească la nivel forfetar pentru fiecare dintre aceste moduri de comercializare, luând în considerare veniturile medii care se pot obține din această comercializare în diversele state membre.
(3)
În conformitate cu articolul 7 din Regulamentul (CE) nr. 2509/2000 al Comisiei din 15 noiembrie 2000 de stabilire a normelor de aplicare a Regulamentului (CE) nr. 104/2000 al Consiliului cu privire la acordarea compensației financiare pentru retragerea anumitor produse pescărești (3), norme speciale prevăd că, atunci când o organizație de producători sau unul dintre membrii acesteia își pune în vânzare produsele într-un stat membru altul decât țara în care este recunoscută, organismul responsabil de acordarea compensației financiare trebuie informat cu privire la aceasta. Acest organism este cel din statul membru în care este recunoscută organizația de producători. Valoarea forfetară deductibilă ar trebui să fie, prin urmare, valoarea aplicată în statul membru respectiv.
(4)
Aceeași metodă de calcul ar trebui să se aplice avansurilor pentru compensația financiară, astfel cum se prevede la articolul 6 din Regulamentul (CE) nr. 2509/2000.
(5)
Măsurile prevăzute de prezentul regulament sunt conforme cu avizul Comitetului de gestionare a produselor pescărești,
ADOPTĂ PREZENTUL REGULAMENT:
Articolul 1
Pentru anul de pescuit 2007, valorile forfetare de utilizat la calcularea compensației financiare și a avansurilor aferente pentru produsele pescărești retrase de pe piață de către organizațiile de producători și destinate altor scopuri decât consumului uman, astfel cum sunt menționate la articolul 21 alineatul (5) din Regulamentul (CE) nr. 104/2000, sunt specificate în anexa la prezentul regulament.
Articolul 2
Valoarea forfetară ce urmează să fie dedusă din compensația financiară și a avansurilor aferente este cea aplicată în statul membru în care este recunoscută organizația de producători.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 decembrie 2006.

Labels: 3
17
19
6